夜宿母墓
夜月满雷塘，邱陇积缟素。衰草咽残蛩，泫然湿寒露。时有微风来，摇动长松树。哀哉远游子，归来泣母墓。四年持使节，皆在杭州驻。广厦席厚旃，明镫杂香炷。岂知檐外月，照此荒阡路。乃知仕宦久，不及童与孺。草庐四更泠，幸得两宿住。或有叹息声，忾然一来顾。夜气将为霜，乌啼天巳曙。伤心黯无言，又拜墓门去。
主题：思乡
情感：愁绪、哀伤、流泪